Laudáció

**Fehér Borbála Mária**

 Fehér Borbála 1993 óta áll az orosházi evangélikus nevelés-oktatás szolgálatában. Pedagógusi hitvallása szerint a nevelés Istentől kapott feladat, és amivel Isten bíz meg bennünket, azt csak a legmagasabb szinten szabad végezni. Nem a számonkéréstől való félelemből, hanem a megtiszteltetés és az Isten iránti hála okán.

 A tanításnak mindenkori summája: ismerd meg magadat, ismerd meg a világot teremtő, gondviselő, történelemformáló Istenedet, és megváltó uradat: Jézus Krisztust! Ismerd meg embertársaidat, felebarátaidat, ismerd meg a teremtett világot, melyet védeni, művelni kell! Találd meg Isten szerinti hivatásodat, töltsd be küldetésedet! Mindenben Isten dicsősége nyilvánuljon meg, tudva a legfőbb parancsolatot: ”Szeresd az Urat, a te Istenedet teljes szívedből, teljes lelkedből és teljes elmédből! …Szeresd felebarátodat, mint magadat.” (Mt 22, 37-39).

 Fehér Borbála tanári pályája során hitvallássá érett benne a fenti gondolatsor. Ennek jegyében képezte magát, szerzett további képesítéseket, hogy hivatását Istennek tetsző módon az emberek között tanítványai, s rajtuk keresztül szűkebb környezete és az ország javára végezze.

1956. augusztus 9-én született Orosházán, iskoláit is itt végezte. A Táncsics Mihály Gimnáziumban töltött évek alatt a humán tárgyak érdekelték legjobban, lelkesen és eredményesen tanulta az orosz és a latin nyelvet. A szegedi Juhász Gyula Tanárképző Főiskolán szerzett általános iskolai tanári diplomát 1978-ban, történelem-orosz szakon. Még abban az évben tanítani kezdett a kicsi, családias hangulatú pusztaföldvári általános iskola felső tagozatán, ahol osztályfőnöki megbízatást is kapott. Mivel igazgatója rövidesen megbízta az osztályfőnöki munkaközösség vezetésével, igen korán alkalma nyílt arra, hogy középvezetői tapasztalatokat szerezzen. Házasságkötését, majd gyermekük születését követően egy orosházi általános iskolában folytatta tanári pályafutását, továbbra is osztályfőnökként és munkaközösség-vezetőként.

1993-ban került jelenlegi munkahelyére, ahol egy évvel korábban indult újra az evangélikus oktatás. Ekkor kapcsolódott be a Győri Gábor evangélikus lelkész által vezetett Lévita-körbe, ahol tanártársaival és óvónőkkel együtt készültek a keresztény szellemiségű pedagógusi szolgálatra. Új munkahelyén osztályfőnökként a nevelés, a személyiségfejlesztés, a gyermekközösségek életének szervezése, fejlesztése került érdeklődése középpontjába. Nem véletlen tehát, hogy itt is megbízatást kapott az osztályfőnöki munkaközösség vezetésére, ugyanabban az évben, amikor az iskola teljes egészében az evangélikus egyház fenntartásába került. 1998-ban őt nevezték ki osztályfőnöknek az akkor induló 6 osztályos kisgimnáziumi osztály élére. Így lett ő az iskola első egyházi osztályának, és egyben a felmenő rendszerben elinduló első gimnáziumi osztálynak az osztályfőnöke. Az osztály vezérigéje az ő jelmondata is lehetne: *„Akinek sokat adtak, attól sokat kívánnak, és akire sokat bíztak, attól többet kérnek számon.” (Lk 12,48b).* Diákjaival szemben mindig nagy szeretettel, de következetesen fogalmazta meg azokat az értékeket, melyeket fontosnak tartott. Minden osztályfőnöki – és osztályfőnöki munkaközösség-vezetői – megnyilvánulása tükrözte mély keresztény hitét, a magyarsághoz való kötődését, európai nyitottságát és mindenek felett emberségét, emberszeretetét. A szülőkkel jó partneri kapcsolatot ápolt, és ennek része volt a szülői közösség szemléletformálásáért végzett eredményes munkája is.

Mivel ezekkel együtt a gimnáziumi ügyek intézésében is egyre nagyobb jártasságot szerzett, 2002-ben igazgatóhelyettesi megbízást kapott. Fő feladata a gimnázium ügyeinek intézése és az érettségi vizsgák szervezése lett. Időközben az ELTE BTK-n szerzett másoddiplomát társadalom- és állampolgári ismeretek szakirányú képzésben, majd 2003-ban a SZTE Juhász Gyula Tanárképző Főiskolai Karán végezte el a közoktatás-vezetői képzést, amellyel pedagógus szakvizsgát is szerzett. 2010-ben ugyancsak a Szegedi Tudományegyetemen végzett ember és társadalom műveltségterületi tanárként. 2010-től nyolc éven keresztül intézményvezetőként állt az orosházi Székács József Evangélikus Óvoda, Általános Iskola és Gimnázium élén, majd még egy tanéven keresztül – nyugdíjba vonulásáig – igazgatóhelyettesként segítette utódja munkáját.

Fehér Borbála a vezetésről, a vezetőről így vélekedik: vezető, de nem főnök. A főnök a csapat mögött áll és hajtja az embereket, míg a vezető elől megy, és azt mondja: kövessetek. A menedzser az, aki szervez, irányít, és az ügyekkel foglalkozik, a vezető az, aki törődik azokkal, akik a vezetése alatt állnak, és akit követnek az emberek. Vezetőnek lenni nem más, mint mikor elszakíthatatlan bizalom fűz össze azokkal, akik iránt felelősséggel tartozol. Akik kérdőjel nélkül követnek téged bárhová, mert látják, hogy tudod, merre mész. Vezetőként nem azért nézel hátra, hogy a "dicsőséges" múltadból meríts erőt, hanem mert vigyázó tekinteted van a csapatodra, hogy le ne maradjon senki. A vezető példával vezet, de betartatja a szabályokat. Azért követik, mert valamikor ő is jó követő volt, és megtanulta, milyen igazi csapattagnak lenni. Hisz abban, amit csinál, tudja, mit csinál, és tisztán látja, hová tart.

Fehér Borbála hite szerint az iskola és az óvoda hatékonyságának záloga a benne résztvevők – a pedagógusok, a fenntartó, a gyermekek, a tanulók és a szülők – bizalmon és megbecsülésen alapuló együttműködése. Erre az együttműködésre törekedett egész pedagógusi pályája során. Mind osztályfőnökként, mind szaktanári szolgálatában mindig holisztikus módon tekintett a rá bízott gyermekekre. Nem csupán tudást, adatokat, információkat adott át, hanem segítette őket értékes felnőttekké válni. Módszereiben egységesen volt jelen a hagyomány és az újítás. Az értékek megőrzése mellett ő maga is szívesen ismerkedett meg az újabb módszertani fogásokkal, vezetőként pedig lehetőséget teremtett a pedagógusok szakmai-módszertani fejlődésére, de a keresztény pedagógia mindennapokban történő alkalmazását, a keresztény hit megélését és továbbítását is fontosnak tartotta. Viszonyulását a hivatásához szolgálat, alázat és szeretet jellemezte. Munkáját mindig pontosan, lelkiismeretesen végezte, és ezt elvárta munkatársaitól is. Jellemző rá az elkötelezettség, a hivatástudat, a nagy teherbírás és az alaposság.

Kritikus helyzetekben is higgadt tudott maradni. Derűs, harmonikus személyisége, humorérzéke gyakran segítette át a nehezebb helyzeteken.

Vezetése alatt számos pályázaton vett részt az iskola, amelyek hozzájárultak az épület külső és belső megújulásához, energiatakarékos működéséhez, az esztétikus környezet kialakításához, illetve a pedagógiai kultúra fejlesztéséhez, módszertani megújuláshoz.

Mindig nagyon örült annak, amikor a kisebb diákok a folyosón megállították, átölelték, rajzokkal ajándékozták meg. Igazgatói irodájának ajtaja mindig, mindenki előtt nyitva állt, legyen az szülő, diák, kolléga. Pedagógusi és intézményvezetői munkájának, szolgálatának szellemiségét az alábbi igeszakasz foglalhatja össze legtömörebben:

 „Légy erős és bátor, és fogj hozzá! Ne félj, és ne rettegj, mert az ÚRisten, az én Istenem veled van, nem hagy cserben és nem hagy el, amíg be nem fejezed mindazt a munkát, amely az ÚR házában végzett szolgálathoz szükséges.” (1Krón 28,20)

*Csicsely Szilvia – korábbi intézményvezető-helyettes*

*Nagyné Györgyi Szilvia – korábbi intézményvezető-helyettes*

*Szőke-Kilián Szilvia – intézményvezető-helyettes*

*Nagy Róbert – intézményvezető*